[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 10.7.2008

KOM(2008) 438 endelig

Forslag til

RÅDETS AFGØRELSE

om undertegnelse og midlertidig anvendelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og Côte d'Ivoire på den anden side

(forelagt af Kommissionen)

BEGRUNDELSE

Vedlagte forslag udgør det retlige instrument for undertegnelsen og den midlertidige anvendelse af den foreløbige økonomiske partnerskabsaftale (herefter "foreløbig ØPA") mellem Det Europæiske Fællesskab og dets medlemsstater på den ene side og Côte d'Ivoire på den anden side: Forslag til Rådets afgørelse om undertegnelse og midlertidig anvendelse af den foreløbige ØPA.

Som det fremgår af meddelelsen til Rådet og Europa-Parlamentet af 23. oktober 2007 blev den foreløbige ØPA forhandlet på plads med Côte d'Ivoire for ikke at afbryde landets samhandel med Fællesskabet ved udløbet den 31. december 2007 af de handelsbestemmelser, der er fastsat i bilag V til Cotonouaftalen, og af WTO-undtagelsen (waiver) for disse bestemmelser, og indtil færdiggørelse af den endelige ØPA med hele det vestafrikanske område[1]. Efter paraferingen af denne aftale den 7. december 2007 blev Côte d'Ivoire føjet til listen over lande, der er omfattet af ØPA-handelsordningen, som er fastsat i Rådets forordning (EF) nr. 1528/2007 af 20. december 2007. I henhold til denne forordning anvendes ØPA-handelsordningen foreløbigt. Efter paraferingen af den føreløbige ØPA den 13. december 2007 blev Ghana også føjet til denne liste. Som mindst udviklede lande (LDC) har alle andre vestafrikanske lande på nær Nigeria og Kap Verde siden 1. januar 2008 været omfattet af EBA-initiativet (alt undtagen våben), der giver told- og kvotefri adgang til fællesskabsmarkedet for alle produkter undtagen våben. Kap Verde fik pr. 1. januar 2008 status som ikke mindst udviklet land (non-LDC) men er omfattet af en treårig overgangsperiode, i løbet af hvilken landet stadig vil kunne drage fordel af EBA-ordningen, som fastsat i Rådets forordning nr. 980/2005 af 27. juni 2005 om anvendelse af et arrangement med generelle toldpræferencer (GSP). Nigeria, som er et ikke mindst udviklet land (non-LDC), fik mulighed for at indgå forhandlinger om en foreløbig ØPA svarende til dem, der blev forhandlet med Côte d'Ivoire og Ghana, men besluttede ikke at benytte denne mulighed. Nigeria har derfor siden 1. januar 2008 været underlagt den almindelige GSP-ordning.

Forhandlingerne om en endelig ØPA med alle de vestafrikanske lande fortsætter, og dette i overensstemmelse med forhandlingsdirektiverne for ØPA'er med AVS-stater, der blev fastsat af Rådet den 12. juni 2002.

Den foreløbige ØPA indeholder bestemmelser om handel med varer, told- og handelslettelser, tekniske handelshindringer samt sundheds- og plantesundhedsforanstaltninger. Der er ligeledes en række bestemmelser om udviklingssamarbejde, hvor der fastsættes prioriterede indsatsområder for ØPA'ens gennemførelse. Hvert selvstændigt kapitel i aftalen indeholder specifikke samarbejdsområder og en erklæring om udviklingssamarbejde, der knytter aftalen til EU-strategien for handelsrelateret bistand og bekræfter Kommissionens og medlemsstaternes intention om at bidrage til en fond for regionaludvikling. Der er i aftalen ligeledes lagt op til en fortsættelse af forhandlingerne på regionalt niveau om investeringer, tjenesteydelser og handelsrelaterede forhold, og den indeholder bestemmelser om, at den vil blive erstattet af den endelige regionale ØPA, når denne bliver vedtaget.

Den foreløbige ØPA indeholder en bestemmelse om, at aftalen anvendes midlertidigt, indtil den træder i kraft.

Kommissionen anmoder Rådet om:

- at give bemyndigelse til undertegnelse på Det Europæiske Fællesskabs vegne af den foreløbige ØPA med Côte d'Ivoire

- at godkende den midlertidige anvendelse af den foreløbige ØPA, indtil den træder i kraft.

Forslag til

RÅDETS AFGØRELSE

om undertegnelse og midlertidig anvendelse af den foreløbige økonomiske partnerskabsaftale mellem Det Europæiske Fællesskab og dets medlemsstater på den ene side og Côte d'Ivoire på den anden side

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133 og 181 sammenholdt med artikel 300, stk. 2, første afsnit, første punktum,

under henvisning til forslag fra Kommissionen[2], og

ud fra følgende betragtninger:

(1) Den 12. juni 2002 bemyndigede Rådet Kommissionen til at indlede forhandlinger om økonomiske partnerskabsaftaler med AVS-stater.

(2) Forhandlingerne om en foreløbig økonomisk partnerskabsaftale (herefter "foreløbig ØPA") med Côte d'Ivoire er afsluttet, og aftalen blev paraferet den 7. december 2007.

(3) I henhold til artikel 75 i den foreløbige ØPA finder aftalen midlertidig anvendelse, indtil den træder i kraft.

(4) Den foreløbige ØPA bør undertegnes på Det Europæiske Fællesskabs vegne og finde anvendelse på midlertidig basis med forbehold af senere indgåelse -

TRUFFET FØLGENDE AFGØRELSE:

Artikel 1

Undertegnelsen af den foreløbige økonomiske partnerskabsaftale mellem Côte d'Ivoire og Det Europæiske Fællesskab og dets medlemsstater godkendes herved på Fællesskabets vegne med forbehold af Rådets afgørelse om indgåelse af nævnte foreløbige økonomiske partnerskabsaftale.

Teksten til aftalen er knyttet som bilag til denne afgørelse.

Artikel 2

Rådets formand bemyndiges hermed til at udpege den eller de personer, der skal have beføjelse til på Det Europæiske Fællesskabs vegne at undertegne aftalen, med forbehold af dens indgåelse.

Artikel 3

Aftalen finder som fastsat i dens artikel 75 anvendelse på midlertidig basis, indtil procedurerne for den endelige indgåelse er afsluttet. Kommissionen offentliggør en meddelelse med oplysninger om datoen for midlertidig anvendelse.

Udfærdiget i Bruxelles, den […].

På Rådets vegne

[…]

Formand

FINANSIERINSOVERSIGT TIL FORSLAG, SOM ALENE INDVIRKER PÅ BUDGETTETS INDTÆGTSSIDE

1. FORSLAGETS BETEGNELSE

Rådets afgørelse om undertegnelse og midlertidig anvendelse af en foreløbig økonomisk partnerskabsaftale mellem Det Europæiske Fællesskab og dets medlemsstater på den ene side og Côte d'Ivoire på den anden side

2. BUDGETPOSTER

Kapitel og artikel: 12/120

Budgetteret beløb for det pågældende år: 16 431 900 000 (budget 2008)

3. FINANSIELLE VIRKNINGER

( Forslaget har ingen finansielle virkninger

( Forslaget har ingen finansielle virkninger for udgifterne, men har følgende finansielle virkninger for indtægterne:

4. FORHOLDSREGLER MOD SVIG

For at beskytte Fællesskabets finansielle interesser mod svig og andre uregelmæssigheder, bemyndiges Kommissionen i overensstemmelse med artikel 21 i den foreløbige økonomiske partnerskabsaftale til at foretage kontrol og undersøgelser på stedet. Om nødvendigt gennemfører Det Europæiske Kontor for Bekæmpelse af Svig (OLAF) undersøgelser i overensstemmelse med Europa-Parlamentets og Rådets forordning (EF) nr. 1073/1999. Kommissionen foretager regelmæssigt dokumentbaserede undersøgelser og undersøgelser på stedet.

5. ANDRE BEMÆRKNINGER

Al resterende told på produkter med oprindelse i de AVS-regioner eller -stater, som har afsluttet forhandlinger om økonomiske partnerskabsaftaler eller aftaler indeholdende WTO-forenelige handelsordninger, blev afskaffet ved vedtagelsen af Rådets forordning (EF) nr. 1528/2007. Forslaget har derfor ikke nogen yderligere finansielle virkninger.

[1] Benin, Burkina Faso, Côte d'Ivoire, Guinea-Bissau, Mali, Niger, Senegal, Togo, Kap Verde, Gambia, Ghana, Guinea, Liberia, Nigeria, Sierra Leone og Mauretanien.

[2] EUT C […] af […], s. […].